# Mercè Durfort i Coll

Mercè Durfort i Coll (La Suze-sur-Sarthe, 4 d'abril de 1943 - Barcelona, 7 d'abril de 2022) fou una biòloga catalana, catedràtica de Biologia cel·lular de la Facultat de Biologia de la Universitat de Barcelona.
Estudià la llicenciatura de Ciències Biològiques a la Facultat de Ciències de la Universitat de Barcelona, que va acabar l'any 1065. També es doctorà en Ciències Biològiques el 1973 a la mateixa universitat, i el 1985 obtingué la càtedra de Biologia cel·lular de la seva Facultat de Biologia, en la qual ha desenvolupat diversos càrrecs de gestió. Des del 1993, va ser membre de la Reial Acadèmia de Ciències i Arts de Barcelona, i del 1994 al 2000 va ser presidenta de la Secció de Ciències Biològiques de l'Institut d'Estudis Catalans, del qual va ser membre numerari des del 1989.
La seva activitat de recerca es va centrar, preferentment, en la gametogènesi de mol·luscs i crustacis i en la histopatologia i els processos bioacumulatius dels bivalves marins d'interès en aqüicultura.
Pertanyé a diverses societats científiques, i fou autora de publicacions tècniques i de vídeos metodològics pensats per a donar suport a la docència que impartia. És destacable dins d'aquest àmbit la seva tasca divulgativa amb la traducció, juntament amb Miguel Llobera i Sande, de l'obra de Bruce Alberts i altres, Molecular biology of the cell. 1ª ed. New York ː Garland, 1983, considerat com «el llibre de text de biologia cel·lular més influent del seu temps». Durfort i Llobera van traduir al castellà les seves 5 primeres edicions, del 1986 al 2010; i al català la 2a edició anglesa el 1994.
Va estudiar la biografia de Jaume Pujiula i Dilmé i va publicar diversos treballs sobre la vida i obra de Santiago Ramón y Cajal, així com sobre la història dels estudis de Biologia a la Universitat de Barcelona.
El 2001 va rebre el Premi Narcís Monturiol al Mèrit científic i tecnològic i el 2004 va rebre la Creu de Sant Jordi.
El 15 de novembre de 2022, de manera pòstuma, es va anomenar «edifici Mercè Dufort» l’antic edifici Aulari de la Facultat de Biologia de la Universitat de Barcelona.

## Referències

* ↑ «Les seccions de ciències de l'IEC». Web. Generalitat de Catalunya, 2012. [Consulta: agost 2013].
* ↑ Torruella, Joan Jofre i «Mercè Durfort, la passió per la ciència i la llengua». Terminàlia, 28, 30-12-2023, pàg. 89–92. ISSN: 2013-6706.
* ↑ Acte d'homenatge a la catedràtica Mercè Durfort i Coll al web de la UB
* ↑ Friedberg, Errol C. The writing life of James Watson. Cold Spring Harbor Laboratory Press, 2005, p. 193 p. ISBN 9780879697006.
* ↑ Alberts, Bruce i altres. BIologia molecular de la cèl·lula. Barcelona: Omega ː Fundació Barcelona, 1994, p. XLVI, 1299, 24 p. ISBN 8428209278.
* ↑ Camarasa, Josep M; Roca i Rosell, Antoni; Alsina, Claudi. Ciència i tècnica als països catalans: una aproximació biogràfica (en catalan). Barcelona: Fundació Catalana per la Recerca, 1995, p. 828-858. ISBN 8475834418.
* ↑ Coll, Mercè Durfort i «La etapa barcelonesa de Santiago Ramón y Cajal». Quark, 39, 01-01-2007, pàg. 66–74. ISSN: 2385-4545.
* ↑ «Fons bibliogràfic Santiago Ramón y Cajal | CRAI UB». Arxivat de l'original el 2017-04-06. [Consulta: 5 abril 2017].
* ↑ «15 novembre. Homenatge a la Dra. Mercè Durfort». Real Acadèmia de Ciències i Arts de Barcelona. [Consulta: 10 novembre 2022].

## Enllaços externs

* Fitxa biogràfica com a membre de l'IEC Arxivat 2017-04-07 a Wayback Machine.
* Entrevista a Mercè Durfort Bioentrevistes. Col·legi de Biòlegs de Catalunya. [Data consultaː 10.02.2017]
* Les dones científiques. Xerrada-debat a càrrec de la Dra. Mercè Durfort. Tertúlies de Literatura Científica. 05.03.2014. Universitat de Vic. [Data de consultaː 10.02.2017]